
תקנות שוויון זכויות לאנשים עם מוגבלות (התאמות נגישות לשירות), התשס"ח-2008

היו"ר אילן גילאון:

אני פותח את הישיבה. אני רוצה לברך את סידני גיבור המסגרת שהוא עכשיו עובד יחד אתי על פרוייקט של תו חניה בין לאומי. נשמע כאן כמה רעיונות שלא קשורים לנושא הנגישות, אבל קודם תחיל בדיון עצמו.


אנחנו מתחילים את הדיון. אם יש למישהו הערות, מענות, סיפורים, ברכות – זה הזמן.

צביה אדמון:

הנוסח המוגש הוא נוסח מוסכם בין הנציבות לבין איגוד הברים והמסעדות. הייתה ישיבה שגם נגישות ישראל השתתפה בה וגם נציג של ארומה. הגענו להסכמות על הכל חוץ מנקודה אחת.

היו"ר אילן גילאון:

אם יש הסכמות, אני מקווה שהן יבואו לידי ביטוי כאן.

פנינה בן דוד:

אני מהתאחדות המלונות. אנחנו לא ידענו על הישיבה הזאת.

היו"ר אילן גילאון:

למה?

פנינה בן דוד:

לא יודעת. לא הודיעו לנו, לא הזמינו אותנו ולא אמרו כלום. בכל מקרה, אנחנו דנו עם הנציבות עוד לפני שהתקנות הובאו לכנסת על סעיפים רבים ויש לנו הערה רק לגבי סעיף אחד.

היו"ר אילן גילאון:

תעירי אותן כאשר נדון בסעיף. זה תמיד אפשרי. אני מצטער שלא הוזמנתם לישיבה. כנראה שהייתה תקלה.

שאול שרצר:

גם אני מצטער, לא ידעתי שדנים בזה היום. באתר מצאתי משהו אחר וגם שלחתי תיקונים לגבי משהו אחר. אבל לא משנה, גם לי יש רק הערה אחת שאעיר אותה כשנגיע לסעיף.

היו"ר אילן גילאון:

אם לכל אחד תהיה הערה אחת, מה הועילה כל ההסכמה?

שאול שרצר:

לא  הייתי שותף להסכמות האלה. אולי אני לא רשת בתי קפה, אבל גם אצלנו יש מזנונים.

היו"ר אילן גילאון:

בסדר. אנחנו נשמע את ההערות ונגיע להסכמות. אתה רוצה להודיע עוד משהו? לא. חברים וחברות, אנחנו צוללים לתוך גוף התקנות.

אייל לב ארי:
סימן י"ח – שירותי הסעדה

83.
נגישות שירותי הסעדה

(א)
חייב בביצוע התאמות נגישות בשירותי הסעדה, יבצע את התאמות הנגישות כאמור בתקנות 9 עד 35 לפי העניין ובשינויים אלה.

(1)
סיפק החייב מושבים לסועדים, יהיו 10 אחוזים מהם מושבים מותאמים כאמור בתקנה 23 לתקנות, ולא פחות משני מושבי. אולם, היה שטח האזור שניתן בו שירות ההסעדה – לרבות שטחי חוץ כגון מרפסת או מדרכה – פחות מ-50 מטרים רבועים, יהיה פטור מביצוע התאמות כאמור.

גבריאלה עילם:

הערה. הנושא של 50 מטרים רבועים, הפטור, נראה לי מוגזם. קודם כל, הנושא של מקום מותאם, הוא לא יקר. זה בסך הכל כיסא ובהכרח הוא לא יותר יקר מכיסאות אחרים.

היו"ר אילן גילאון:

זה מסוג הסעיפים בהם הגעתם להסכמות או לא?

גבריאלה עילם:

לא הייתי כאן.

קריאה:

הסכמות לא היו כאן אלא במקום אחר.

היו"ר אילן גילאון:

חברים, אני מבקש כל ישיבה. אני מוכן לקבל את אלה שמתוך איזשהו פנצ'ר לא יכלו להגיע, אבל אני מבקש, אני לא יכול כל פעם לנהוג כך כי לעולם לא נסיים את הדיון.

גבריאלה עילם:

בכל זאת, אני רוצה להעיר.

היו"ר אילן גילאון:

אני מבקש להצטמצם להערות מג'וריות. אם זה משהו שהוא מהותית משנה את המציאות של התקנה, בבקשה, אבל אם לא, אני לא אוכל עכשיו.

גבריאלה עילם:

לדעתי כן, כי 50 מטרים רבועים, מדובר לפי תקנות מילוט, תקנות בטיחות. מדובר על 50 סועדים. בבתי קפה, במסעדות, שיש בהן 50 סועדים ומטה, פחות מ-50 סועדים, לא צריך כיסא מותאם. אני חושבת שזה מוגזם. אין סיבה שהפטור יהיה מ-50.

צביה אדמון:

הפטור ניתן למקומות קטנים מאוד. 50 מטרים רבועים זה מקום קטן. אנחנו לא מדברים על חומוסיות ועל מקומות קטנים כאלה.

היו"ר אילן גילאון:

גבי, 50 מטרים רבועים, אין 50 סועדים ואני אומר לך את זה בתור בעל מסעדה לשעבר. אין מצב. תסתכלי אפילו בהוראות אקו"ם, ארגון המוסיקאים, זה הולך לפי מספר אנשים. במקום של 50 מטרים רבועים, בדרך כלל זה דוכן ולא מסעדה.

צביה אדמון:

אנחנו מוכנים להוסיף כאן אפשרות שמקומות עם פחות מ-50 מטרים רבועים, יהיה ככל האפשר גם כיסא מותאם.

היו"ר אילן גילאון:

ככל האפשר, זה לא מונח משפטי.

צביה אדמון:

זה לא מחייב, נכון.

גבריאלה עילם:

50 מטרים רבועים, זה רק שירות ההסעדה. זאת אומרת, זה לא כולל את המזנון וכל מיני דברים מסביב.

צביה אדמון:

כל האזור בו ניתן שירות. זאת אומרת, זה לא כולל את המטבח וזה לא כולל את המחסן מאחור.

היו"ר אילן גילאון:

זה משביע את רצונך?

גבריאלה עילם:

לא.

היו"ר אילן גילאון:

תישארי בלי שביעות רצון.

רונן ארדיטי:

לגבי הסעיף. אנחנו היינו בוועדה כשצביה אמרה שהסעיף היחידי שלא סוכם זה הסעיף הזה. מבחינתנו 10 אחוזים כיסאות מותאמים, אני מדבר מטעם איגוד המסעדות, בתי הקפה והברים, אנחנו בעד שיהיו כיסאות מותאמים וכמובן שיש בזה צורך.

היו"ר אילן גילאון:

אגב, לא דיברנו פעם על כך שכל הכיסאות בעצם יהיו מותאמים, כי אין הבדל בין הכיסאות?

צביה אדמון:

כן. אמרנו במקום בו ניתן שירות בישיבה, כל המושבים יהיו בסופו של דבר מותאמים. רובם. אני חושבת שזה היה שלושת-רבעי ושליש או משהו כזה. מצאנו איזושהי נוסחה.

גבריאלה עילם:

גם העניין של כל הכיסאות מותאמים זאת בעיה כיוון שהכיסאות המותאמים לא תמיד מתאימים לכולם. אם מישהו שמן מאוד, אם מישהו כבד גוף, הוא לא יכול לשבת בכיסא כיוון שיש משענות ידיים. 

רונן ארדיטי:

את רוצה שכל מקום יחזיק שבעה סוגי כיסאות?

גבריאלה עילם:

ראינו בחוץ לארץ הרבה מאוד מקומות שיש כמה סוגים של כיסאות. זה פשוט מדהים.

היו"ר אילן גילאון:

מה זה כיסא מותאם?

צביה אדמון:

כיסא מותאם מוגדר בתקנים. זה בעצם כיסא רגיל עם משענת ישרה ומשענות יד כדי שאדם עם מוגבלות יוכל לקום בקלות.

היו"ר אילן גילאון:

הרוחב של הכיסא משתנה?

צביה אדמון:

זה סטנדרטי. אין כאן דברים יוצאי דופן.

היו"ר אילן גילאון:

אני באמת ראיתי את זה בחוץ לארץ. כיסא גלגלים, זה נראה כאילו כיסא גלגלים זוגי אבל הוא לבן אדם אחד. 

שמואל חיימוביץ:

הוא לא יעבור בפתח.

צביה אדמון:

זה לא מה שמוגדר בתקן כמושב מותאם. התקן קבע בדיוק את הממדים שלו. אנחנו באמת לא יכולים לקבוע מושבים מותאמים לכל אדם לפי צרכיו אלא אנחנו יכולים רק בצורה גנרית לקבוע.

היו"ר אילן גילאון:

תוך כדי דיון אנחנו נותנים את הדעת למשהו שהוא לא תלוי אדם. מה נאמר לו, שיעשה דיאטה? 

צביה אדמון:

בתקנות אין לנו פתרון לאנשים גדולי ממדים.

היו"ר אילן גילאון:

זה הזמן לחשוב.

צביה אדמון:

הם לא בהכרח נחשבים לאנשים עם מוגבלות.

היו"ר אילן גילאון:


אני חושב שיש יותר אנשים בעולם המתפתח מאשר אחרים.

צביה אדמון:

יתכן, אבל לפחות לפי החקיקה הקיימת בעולם, הם לא נחשבים לאנשים עם מוגבלות.

קריאה:

לפתרון קוראים עיצוב אוניברסלי והוא קיים.

היו"ר אילן גילאון:

החוק שלנו יונק מהחוק האמריקאי.

שמואל חיימוביץ:

בקנדה, רק לאחרונה, הייתה פסיקה של גוף סמי משפטי לגבי הסטנדרטים והוא קבע שאם אדם כבד משקל טס, לא ישלם על שני מקומות אם זה עקב מחלה, אבל רק אם זה עקב מחלה.

צביה אדמון:

בארצות הברית קבעו בדיוק ההפך. אין אחידות בנושא.

היו"ר אילן גילאון:

אם הוא סתם אוכל, אז לא. מוזר. זה קצת מביך כי לא חשבנו על כך.

צביה אדמון:

הנושא של אנשים גדולי ממדים עם כיסאות, נכון לכל מקום ולאו דווקא למסעדות. זה נושא שהוא יותר נושא חברתי מאשר נושא של התאמות לאנשים עם מוגבלות.

מירב גת:

אני חייבת לציין שהקטע הזה של המידות הגדולות, זה לא רק האנשים  כבדי הגוף ואנחנו כל פעם חוזרים על זה ואני עוד פעם אומרת ואומרת, אלא אלה גם הרבה מאוד אנשים מאוד דפורמטיביים, מעוותים, וגם להם יש כיסאות מאוד רחבים ובעצם הם לא יכולים להיכנס לחלק מהמקומות.

צביה אדמון:

יתכן.

שמואל חיימוביץ:

אנחנו סוטים כאן מהנושא. הנושא הוא כיסא מיוחד. 

יעקב עילם:

הוא לא מיוחד. בסך הכל המשענות.

שמואל חיימוביץ:

כך הוא הוגדר בתקן וגם כאן.

גבריאלה עילם:

כיסא מותאם.

שמואל חיימוביץ:

כיסא מותאם.

היו"ר אילן גילאון:

בתקן הישראלי יש כיסא?

שמואל חיימוביץ:

כיסא מותאם. יש ומוגדר בסך הכל כמה פרמטרים מזעריים שמדברים על שתי משענות כדי שיהיה אפשר לקום ושגובה המושב יהיה לפחות בגובה מסוים ובתחום מסוים כדי שלא ייתנו למישהו לשבת בגובה נמוך ממנו קשה מאוד לקום. יותר מזה לא נתנו את הדעת כרגע וזה לא המקום להכניס את זה. אגב, אני חושב שלא יהיה נורא אם גם המסעדנים יסכימו לשני כיסאות גם למקרים כאלה כי זה לא סוף העולם.

היו"ר אילן גילאון:

זה לא יהיה נורא אבל זאת לא לשון משפטית. אני לא יודע מה זה לא יהיה נורא.

רונן ארדיטי:

המסעדנים לא מתנגדים.

שמואל חיימוביץ:

אם הם יסכימו, אפשר להכניס את זה.

גיל רונן:

אומרים כאן הרבה שהפתרון לא קיים ולא הוגדר. לפתרון אפילו יש שם והוא מוגדר. קוראים לו עיצוב אוניברסלי. כאשר כיסא יכול לקבל כמה סוגים של מצבים, למשל, מדברים על משענות, אז יכול להיות כיסא שיש לו משענות שניתן לפרק אותן. קוראים לזה עיצוב אוניברסלי.

שמואל חיימוביץ:

התקנות האלה בשום פנים ואופן לא נכנסות לעיצוב.

היו"ר אילן גילאון:

גבי, את גם בוועדת התקן.

גבריאלה עילם:

כן. בתקן עצמו יש הערה שממליצה בכל מקום שאפשר שיהיו כמה סוגים של כיסאות. ממש באותו סעיף שמתייחס לכיסא המותאם. אין סיבה לייקר. אנחנו רצינו שלא לייקר את הכיסאות. כמעט כל כיסא פלסטיק עם משענות ידיים, מוסיפים עליו כרית במקרה הצורך, הופך לכיסא מותאם ואין בעיה עם הדבר הזה בכלל.

היו"ר אילן גילאון:

אז למה אנחנו מתעכבים כל כך?

גבריאלה עילם:

לחייב שמקום יהפוך במשך הזמן את כל הכיסאות לכיסאות מותאמים, לא.

צביה אדמון:

אנחנו כרגע לא דנים בנושא הזה.

היו"ר אילן גילאון:

לא. אני מצטער, אני לוקח את ההערה בחזרה. דיברנו על בנקים או משהו כזה ואמרנו שממילא כל הכיסאות יכולים להיות עם ידיות. אני לא נכנס לזה. אם זה כך, אנחנו מתעכבים.

צביה אדמון:

השאלה העומדת לדיון כאן היא אם 10 אחוזים או לא 10 אחוזים מושבים מותאמים.

רונן ארדיטי:

אנחנו כמובן מסכימים כאיגוד המסעדות לזה שיהיו כיסאות מותאמים ומינימום שניים. אין ויכוח על זה וזה ברור. אנחנו מדברים על מקומות גדולים שהם מעל 100-150 מקומות ישיבה, שהצורך ב-15 כיסאות מותאמים, להכריח כל בית עסק, נראה לי קצת מוגזם. אנחנו יודעים שמדובר בכיסאות עם משענות לידיים וזה שצריכים להיות כיסאות כאלה, זה לא מוטל בספק. כרגע הנושא הוא רק הכמות. אנחנו טוענים ש-5 אחוזים זה מספיק וזה די והותר כי הביקוש לכך, לכיסאות המותאמים האלה, מניסיון שלי, הוא כזה.

היו"ר אילן גילאון:

אדם שאין לו צורך מיוחד יכול לשבת על כיסא מותאם? זה מפריע לו? זה פוגע בו?

רונן ארדיטי:

זה לא מפריע לו. השאלה היא רק שאלה עיצובית של המקום ומה קיים במקומות ומה הם רוצים לעשות, כאשר ההפניה היא שיהיו כיסאות כאלה במקום ויהיה אפשר להציע אותם.

שמואל חיימוביץ:

לא, זה לא המצב. זה לא כמו שאתה מציע כיסא לתינוק להאכלה. מדובר על כך שזה חלק מהעיצוב של המקום ו-15 אחוזים מהכיסאות יהיו כמו הכיסא שאתה יושב עליו. זה כיסא מותאם.

גבריאלה עילם:

למה 10 אחוזים? 

היו"ר אילן גילאון:

יש מצב שבמסעדה של 100 אנשים יבואו 10 אנשים שצריכים את הכיסא הזה בו זמנית?

קריאה:

לא.

רונן ארדיטי:

אם הייתי חושב שזה המצב, לא הייתי מתווכח על ה-10 אחוזים.

היו"ר אילן גילאון:

אני יודע שזה המצב. אמרתי לך שאתי אי אפשר להתווכח. אני הייתי בעלים של מסעדה. לנהל מסעדה זה יותר קשה מאשר לנהל מדינה, ואני מצהיר על כך כאן. אני יודע מה אני אומר. להפך, אדם שמגיע עם כיסא גלגלים, עוד היה מקבל בנוסף לכיסא גם הנחה כי הוא יושב בכיסא שלו.

רונן ארדיטי:

זאת החשיבה. אין לי ויכוח בעניין הזה. 

היו"ר אילן גילאון:

תאמין לי שזאת לא השקעה קריטית בכיסא. 

רונן ארדיטי:

אני לא מתווכח.

היו"ר אילן גילאון:

תתפשר על דברים אחרים בהמשך. ממשיכים בקריאה.

אייל לב ארי:
(2)
סיפק החייב שולחנות לסועדים, יעמדו 5 אחוזים מהם, ולפחות שולחן אחד, בתנאי ת"י 1918 חלק 1 בסעיפים הדנים במידות אנוש ובטווח הגעה חזיתי.

(3)
לבקשת אדם עם מוגבלות, יספק החייב נגישות מיידית ל תפריט המוצע לסועדים באחת מהתאמות הנגישות המנויות בתקנה 31(ד) המתאימה למוגבלותו של האדם, ובכפוף לאמצעים הטכנולוגיים המצויים בידי החייב.

צביה אדמון:

אם אדם עיוור בא למקום, יקריאו לו את התפריט או יקליטו את התפריט מראש.

היו"ר אילן גילאון:

או שזה מונגש בכתב בריל?

צביה אדמון:

בריל, זה נדיר. אני חושבת שהאופציות האחרות הן יותר נגישות.

היו"ר אילן גילאון:

הקראה.

צביה אדמון:

כן. כתבנו שזה יהיה מיידי. זאת אומרת, לא יהיה צריך לחכות ולתת זמן נוסף עד שיכינו לו את זה.

רונן ארדיטי:

בדרך כלל המלצרים אומרים מה התפריט.

קריאה:

זאת תקנה שימלאו אותה. אין ספק.

היו"ר אילן גילאון:

בסדר. סביר.

אייל לב ארי:
(4)
היה השירות חלק מרשת הסעדה, שבה עשרה סניפים לחות, יספק החייב לבקשת אדם עם מוגבלות תצלומים של המנות הנפוצות המוצעות לציבור.

קריאה:

למה הוא צריך תמונות?

צביה אדמון:

זה נועד לאנשים עם מוגבלות שכלית.

היו"ר אילן גילאון:

תדעו שאני תמיד בוחר כך, לפי התמונה.

אייל לב ארי:
(ב)
בשירותי הסעדה בשיטת השירות העצמי – בהם הסועד נוטל את המזון אל צלחתו בעצמו – יוודא החייב בביצוע התאמות נגישות כי כל סוגי המזון המוצעים לציבור יהיו בטווח הגעה של אדם עם מוגבלות המתנייע בכיסא גלגלים, לפי הוראות ת"י 1918 חלק 1 בסעיפים הדנים בטווחי הגעה.
פנינה בן דוד:

אצלנו הרבה פעמים יש מזנונים שלפעמים הם קצת מדורגים בגלל עיצוב, בגלל סידור וכולי, אבל כל הזמן יש אנשים שמסתובבים שם, מלצרים וכולי, שיכולים לעזור גם אם זה קצת יותר גבוה מהמזנון בדרגה הראשונה. מה הדין במקרה כזה?

שמואל חיימוביץ:

שמים למעלה את מה שלא טעים.

ישראל אבן זהב:

אני חושב שאם יש עזרה, לא צריך הנגשה.

צביה אדמון:

לא, אנחנו מתנגדים לכך. אנחנו מדברים כאן על שירות בשיטת השירות העצמי. זאת אומרת, אנשים לוקחים את האוכל בעצמם ואנחנו רוצים לתת את אותו שירות לאנשים עם מוגבלות ולא שהם יהיו תלויים באחרים.

שאול שרצר:

הורדת עכשיו חמישים סלטים בארוחת הבוקר.

פנינה בן דוד:

המקום הוא מצומצם ומוגבל. זה גם עניין של מקום וגם עניין של עיצוב כי באמת יש שפע גדול אצלנו. אפשר יהיה כל הזמן לקבל עזרה ואת זה אני מבטיחה.

היו"ר אילן גילאון:

יש כאן כמה דברים שצריכים לראות מה בא לפני מה. אני חושב שבאחד העקרונות המנחים שלנו בוועדה כאן אמרנו שאנחנו שואפים לעשות ללא מגע יד ככל שניתן לעשות כי אנחנו מדברים על עצמאות ועל מכובדות. כלומר, אפילו עצמאות ומכובות חשוב יותר ממספר הסלטים שנקבל. לכן הנימוק הזה הוא נימוק.

קריאה:

זה עניין של שטח.

פנינה בן דוד:

כן. זה עניין של שטח.

יעקב עילם:

ברגע שיש אנשים במקום הזה, זה כבר לא שירות עצמי. אין לכם מה לדאוג.

היו"ר אילן גילאון:

זה סתם. זאת סמנטיקה. אתה יודע שלאדם מוגבל, הבעיה הכי קשה לו היא השימוש או העזרה שהוא מקבל ממישהו אחר או לבקש את העזרה. הוא מוכן לרעוב. הוא לא הולך לשירותים. הוא יכול לעשות כל דבר ולא לבקש את העזרה הזאת ואת זה הבנו. נדמה לי שהבנו במבוא של הדברים את זה ולכן זה בעיקר הכיוון שלנו, ככל שניתן. איפה הדילמה כרגע? אני רוצה להבין. לגבי השטח.

צביה אדמון:

אין כאן דילמה. אנחנו כתבנו במפורש כל סוגי המזון. זאת אומרת, לא כל המנות. זאת אומרת, אם יש למשל לחמניות, רוצים לשים אותם בסידור יפה, כפי שעושים במלונות, לפחות חלק מהלחמניות יהיו בהישג יד. לא צריך שהכל יהיה.

פנינה בן דוד:

אני לא מדברת על הדברים הבסיסיים, אבל יש דברים שלא תתחילי לחלק לקומה ראשונה ולקומה תחתונה. את אומרת לי שאני אשים כפול את כל הדברים.

יעקב עילם:

לא כפול. חלק.

פנינה בן דוד:

עם חלק אין בעיה. 

יעקב עילם:

לא כל סוגי הלחם. לא כל סוגי הסלט.

שמואל חיימוביץ:

הנושא הזה סוכם עוד לפני שנתיים בדיונים שהיו עם התאחדות המלונות ואני מתפלא שעכשיו עוד פעם מעלים את זה.

פנינה בן דוד:

כי הערנו את זה ולא קיבלתם את דעתנו.

שמואל חיימוביץ:

גם עכשיו לא מקבלים.

טל לב:

כלקויית ראייה במבחן המציאות מתחום הנושא של המלונאות, אני מאוד עצמאית בשטח ומגיעה למספר מלונות בעצמאות מלאה. אני עם שדה הראייה שלי נזקקת לעזרה בנושא של ההגשה, גם כאשר זה בהישג יד. בנושא הזה הדבר הוא עוד יותר חשוב, בנושא הנגישות והשירות מבחינת העיוורים. הווה אומר, אנחנו כלקויי ראייה ועיוורים כן נצטרך את העזרה כי אנחנו לא נוכל להגיע לכל המזונות לבד אפילו אם אנחנו רוצים את סופר העצמאות. אני לא רואה בזה שום בושה.

היו"ר אילן גילאון:

אין סתירה בין הדברים.

צביה אדמון:

שני הדברים ישנם. גם עניין הסיוע מוזכר כאן בהמשך התקנות. יחד עם זאת, למרות שאנחנו כן מחייבים סיוע במקרים מסוימים, כולל לאנשים עם מוגבלות ראייה, אנחנו עדיין דורשים עצמאות מרבית בנושא.

שמואל חיימוביץ:

כל אחד בתחומו.

היו"ר אילן גילאון:

אנחנו משאירים את זה כך.

גבריאלה עילם:

הערה נוספת, בקשה לצביה. אם אפשר להוסיף בסעיף הזה גם שתהיה גישה, לא רק טווח הגעה, כי כאשר מתייחסים כאן לטווח הגעה, מניחים שאפשר יהיה להתקרב אל הדוכן. לא הכל זה בתי מלון.

צביה אדמון:

אלה לא בתי מלון בכלל.

גבריאלה עילם:

יש רשתות שירות עצמי שיש נגיד מסלול – שלא יהיה מחסום ושאפשר יהיה לגשת.

צביה אדמון:

זה נושא המעברים שמוסדר במקום אחר בתקנות.

גבריאלה עילם:

אבל הוא לא מתקשר לכאן.

צביה אדמון:

הוא כן. תסתכלי על הרישא של התקנה שמדברת על 9 עד 35 לפי העניין. זה כולל את תקנה 17.

היו"ר אילן גילאון:

תעשו לינק לדברים.

אייל לב ארי:
(ג)
החייב יספק לבקשת אדם עם מוגבלות כל שירות עזר סביר, כאמור בתקנה 54, כגון: מציאת מושב פנוי, תיאור בעל פה של המזון המוצע במקום, סיוע בנשיאת המזון מהדלפק אל מושבו, תיאור מיקומם של כלי האוכל והשירות, והכל לפי העניין.

קריאה:

זה הרי מופיע ב-31.

ראובן ברון:

אני חושב שתקנה 54 לא מוסיפה לנו כאן אינפורמציה או פרטים. לכן הייתי מוריד את ההפניה לתקנה 54 כי זה עלול רק לבלבל.

צביה אדמון:

להפך. 54 מרחיב על מה שכתוב כאן.  יש דברים שלא כתובים כאן ואנחנו רוצים להבהיר. שירות העזר הסביר כולל גם את מה שנמצא שם.

ראובן ברון:

כן, אבל כאן כתוב כגון. ברגע שיש כגון ויש כמה דוגמאות, אני גם השוויתי בין התקנות, אז 54, אני לא בטוח שהתקנה מוסיפה אפילו דבר אחד.

צביה אדמון:

54 קובע עיקרון. לדעתי אין שום צורך להוריד את ההפניה כי היא נכונה.

אייל לב ארי:
(ד)
בסימן זה, "שירות הסעדה" – מסעדה, בית קפה, בר או כל מקום אחר שמגישים בו מזון ומשקעות לציבור וכן שירות הסעדה (קייטרינג).

דוד חדד לוי:

משטרת ישראל מבצעת שירותי הסעדה. יש לנו חדרי אוכל בכל תחנות המשטרה והיינו רוצים לקבל פטור מהנושא הזה כי אצלנו, כאשר יש בעיה, אנחנו פותרים אותה נקודתית באותו חדר אוכל. לא יתכן שחדר אוכל שלא זקוק לזה, זה יהיה  שם כי מי שמקבל את שירותי ההסעדה, אלה רק שוטרים ולא אזרחים.

שמואל חיימוביץ:

זאת הסדרה במקומות עבודה.

צביה אדמון:

זה קשור למקומות עבודה.

היו"ר אילן גילאון:

דווקא שמעתי שאתם מאכילים גם אזרחים.

דוד חדד לוי:

זה שירות בתי הסוהר ולא אנחנו.

צביה אדמון:

התשובה היא פשוטה מאוד. מדובר כאן בשירותי הסעדה לציבור הרחב. אם זה מקום הסעדה, קנטינה במקום עבודה, היא לא נכללת בכלל בתקנה הזאת. זה פרק אחר בחוק השוויון ולא כאן.

דוד חדד לוי:

בסדר. תודה.

היו"ר אילן גילאון:

חוץ זה, אני מניח שמשטרת ישראל צריכה להכניס גם אנשים עם מוגבלות לעבודה אצלה.

דוד חדד לוי:

יש לנו ואנחנו פותרים את זה נקודתית. יש לנו גם מוגבלי ראייה, עיוורים, יש לנו מכל הסוגים וכל חדר אוכל שיש בו אדם זה או אחר, פותרים את זה נקודתית, אבל לבוא ולעשות 10 אחוזים בחדר אוכל שלא קיימים בו, זה מיותר.

היו"ר אילן גילאון:

קיבלת תשובה להערתך.

שאול שרצר:

אני מבקש להוציא מכלל הסעיף הזה מזנונים של בתי קולנוע.

היו"ר אילן גילאון:

למה?

שאול שרצר:

כיוון שאין שם כיסאות, אי אפשר שם להקריא את התפריט אם אתה רוצה פופ קורן.

צביה אדמון:

זה לא חל עליכם.

שאול שרצר:

זה לא פחות מ-50 מטרים.

שמואל חיימוביץ:

מה אתה רואה כאן שחל על מזנון של בית קולנוע?

שאול שרצר:

כלום.

שמואל חיימוביץ:

אז מה אתה רוצה?

צביה אדמון:

אז מה הבעיה?

שאול שרצר:

לכאורה, לפי מה שכתוב, הכל.

היו"ר אילן גילאון:


שאול, לזה קוראים שאלת קיטבק.

שאול שרצר:

אתה צודק. הוא שאל מה אתה חושב שחל.

היו"ר אילן גילאון:

לא, אין כאן שום דבר. 

שמואל חיימוביץ:

אני אגיד לך מה חל. גובה הדלפק, הגישה והאפשרות לגשת לעמדת שירות בה המזנונאי נותן את המוצרים, והאפשרות לראות את המוצרים, בהחלט תחול אבל לא מכאן. אין לך כאן מקומות ישיבה לסועדים.

שאול שרצר:

לפעמים יש.

שמואל חיימוביץ:

לסועדים?

שאול שרצר:

לפעמים יש כמה מקומות.

שמואל חיימוביץ:

אלה מקומות הסבה. לא לסועדים.

שאול שרצר:

הסבה. הסועדים לכאורה, אלה שקונים ופלה.

שמואל חיימוביץ:

אלה לא סועדים אלא ממתינים.

שאול שרצר:

לכן אני אומר, לשם הבהרה, שלא יבואו ויאמרו לי שאני מסעדה ושעכשיו אעשה כך וכך.

היו"ר אילן גילאון:

אתה לא במתאר הזה בכלל. אני לא חושב שמדובר על המתאר הזה. אם אני מוכר מלבי, זה לא חל עלי.

שאול שרצר:

איפה זה כתוב?

גבריאלה עילם:

כתוב כל מקום שמגישים משקה.

שאול שרצר:

תראה את ההגדרה.

שמואל חיימוביץ:

אם זה מעל 50 מטרים ויש מקומות ישיבה והכל, גם במקרה של מלבי.

צביה אדמון:

מהיכרותי את הדלפקים בבתי הקולנוע, הדבר היחיד שיחול עליהם בדרך כלל זה נושא של הנחת ---

היו"ר אילן גילאון:

יכול להיות שאתם צריכים לסייג את זה ולא לקרוא לזה בתי קולנוע אלא כל מקום שהוא במתאר.

שמואל חיימוביץ:

כתוב. כל מקום אחר.

צביה אדמון:

צריך להבחין. בדרך כלל אין שם מקומות ישיבה, אין שם תפריט בכתב שצריך להתאים אותו ולכן התקנות האלה ממילא לא חלות עליהם. אין צורך להחריג אותם כי זה לא יחול. אם הם כן עושים פינות ישיבה, אם הם כן שמים שולחנות וכיסאות, הם ידאגו לכיסאות.

היו"ר אילן גילאון:

שאול חושש מן הפרשנות של שופט שיבוא מאן דהוא לבית קולנוע והלובי שלו הוא מאה מטרים ומגישים שם פופ קורן שעונה להגדרת אוכל, ותהיה לו עילה לתביעה.

צביה אדמון:

מה הוא ידרוש? הרי אין שם שום דבר להתאים. אין שם תפריט שצריך להתאים אותו. אין שם תפריט בכתב.

שאול שרצר:

בטח שיש.

צביה אדמון:

אין תפריט בכתב שצריך להתאים אותו, אין שם כיסאות ושולחנות.

שאול שרצר:

יש. הכל יש.

קריאה:

אם יש, זה צריך להיות מותאם.

שאול שרצר:

אבל זה לא מיועד לסועדים.

היו"ר אילן גילאון:

למה זה מיועד?

שאול שרצר:

זה מיועד לבתי הקולנוע, לאלה שבאים לצפות בסרטים.

היו"ר אילן גילאון:

אבל אלה שבאים לסרטים, הם מוגבלים. אני לא מבין אותך. אם אין דבר כזה במקום, אם אין שולחן ואין כיסא ואין תפריט, אין מה להתאים. אם יש, אז צריך להתאים.

שאול שרצר:

יש בצד כורסאות. זה לא לאלה שבאים למזנון.

קריאה:

זה נקרא פינות המתנה לאולם.

צביה אדמון:

פינות המתנה לאולם, זה לא בחוק הזה.

שאול שרצר:

הם יאמרו שזה לא מזנון אלא זאת מסעדה וצריך להתאים אותה.

שמואל חיימוביץ:

נכון, כי אם אתה שם במקום מושבים נמוכים, אני מניח שבעתיד גם תשים שני משובים קבועים כדי שגם מי שלא יכול לשבת נמוך, יוכל לשבת בהם, במיוחד שאלה במיוחד צריכים לשבת בהמתנה.

היו"ר אילן גילאון:

אנחנו נשתמש בתקדים בנימין הלוי לגבי כפר קאסם, מהי פקודה בלתי חוקית, לגבי מהי מסעדה. מסעדה היא מקום שדגל גדול ושחור ולבן של מסעדה מתנוסס מעליה.

שאול שרצר:

כתוב כל מקום אחר.

היו"ר אילן גילאון:

כל מה שאתה אומר כאן, איננו מסעדה בשום צורה שהיא.

שאול שרצר:

כתוב או כל מקום אחר.

צביה אדמון:

במידה שקיימים הדברים האלה, הם צריכים להתאים אותם אבל בדרך כלל אין כאן דברים שחלים עליהם. אם יש להם תפריט, הם אמרו בעל פה לאדם? בא אדם חירש וירצה לדעת מה ניתן שם, הוא לא יכול לראות מה יש במקום. או נניח הוא לא יכול לראות, עיוור וחירש, והוא בא עם מלווה.

שאול שרצר:

אסור לי אפילו להתווכח עם הבן אדם אליבא דגישתכם, ואני מסכים לה. יבוא איזה נודניק ויבקש שאומר לו מה יש ועומדים מאה אנשים מאחוריו.

צביה אדמון:

שוב אתה מתפרץ לדבריי ולא נותן לי להשלים משפט.

שאול שרצר:

סליחה.

צביה אדמון:

דובר על זה בעבר. מה כבר יכול לקרות? אדם ירצה לדעת מה ניתן במקום ומה נמכר במקום ואתה תאמר לו? ואם זה אדם חירש, מקסימום תכתוב לו על פיסת נייר שיש להם וופלים? מה הבעיה כאן? 

שאול שרצר:

העומס.

צביה אדמון:

נניח שיש לכם שלושה שולחנות שם, שלושה שולחנות של מקום מכירת האוכל.

שאול שרצר:

אין כאלה.

צביה אדמון:

אז אין לכם שום דבר.

היו"ר אילן גילאון:

את הנושא הזה סיימתם. תודה רבה.

שמואל חיימוביץ:

הטענה של העומס נראית ממש פוגענית. יכלו לומר שאנשים לא יטוסו ואנשים לא יעלו לרכבת. די. 

שאול שרצר:

אני לא מבין למה אתם משתמשים תמיד במילות מפתח כמו מקום אחר. מה קרה? למה לא להתווכח על המהות?

שמואל חיימוביץ:

אחר כך מתווכחים אתנו ואומרים לנו כל מיני מקומות.

שאול שרצר:

אתה שאלת אותי מה אני חושב שחל כי רצית להכשיל אותי, מכיוון ששנינו יודעים שזה לא חל על המזנון. אני אומר לך שכתבת מקום אחר, היית כזה גאון, תוציא את זה כי זה לא חל.

שמואל חיימוביץ:

קודם כל, לא רציתי להכשיל אותך אלא רציתי שלבד תגיע להכרה שאין בעיה.

שאול שרצר:

לבד לא הגעתי להכרה. כתוב מקום אחר. לאיזו הכרה אני צריך להגיע?

היו"ר אילן גילאון:

יש לי כבר מספיק במליאה אחד שנותן בוקסים והשני דורך על הרגליים. עזבו אותי עם זה. הנושא מובן. שאול, לך לסבירות של אנשים ולא לסבירות של עורכי דין.

שאול שרצר:

של שופטים ואנשים.

היו"ר אילן גילאון:


של אנשים, של בני אדם.

שאול שרצר:

אנשים ובני אדם שמגישים תביעות, זאת בכלל לא סבירות.

היו"ר אילן גילאון:

הבנו את ההערה, הבנו את הערת הנגד. חבר'ה, בבקשה מכם, אני רוצה להתקדם. 

ראובן ברון:

בהגדרה כתוב מקום שמגישים. אני אהיה שבע רצון אם יסתבר שזה לא מקום, שמישהו יבין שמדובר שמגישים. כלומר, מקום בהגשה ולא בשירות עצמי. האמת שלא מצאתי פתרון ואולי אתם תמצאו את הפתרון.

היו"ר אילן גילאון:

אין פתרון כי הכוונה לאותו הדבר. זה מגיש או מוגש.

שמואל חיימוביץ:

גם הגשה עצמית היא הגשה.

אילן שפירא:

לדואר יש שאלה לגבי מה שנאמר כאן וזה לא רשום. חדר אוכל במקומות עבודה.

צביה אדמון:

לא חל.

אילן שפירא:

זה לא כתוב.

צביה אדמון:

לא צריך לכתוב.

אילן שפירא:

מקום בו מגישים מזון לציבור. גם העובדים שלי הם ציבור. לא כתוב בתשלום או לא.

צביה אדמון:

ציבור בלתי מסוים. 

אילן שפירא:

זה את אומרת, אבל זה לא כתוב.

היו"ר אילן גילאון:

חברים, זה אחרי ההסכמות בשולחן העגול?

צביה אדמון:

הדואר לא הוזמן לישיבת שולחן עגול כי הדואר לא מספק שירותי הסעדה.

היו"ר אילן גילאון:

זה חל עליו או לא חל עליו?

צביה אדמון:

לא חל עליו.  זה לא שירות ציבורי.

אילן שפירא:

איפה זה כתוב?

צביה אדמון:

בחוק השוויון.

אייל לב ארי:

19 רבתי מגדיר שירות ציבורי. בין היתר, מעבר לשירותים המנויים בתוספת השנייה, מיועד לכלל הציבור או לחלק בלתי מסוים ממנו.

אילן שפירא:

מי אמר ששירותי הסעדה זה שירות ציבורי?

שמואל חיימוביץ:

כתוב.

היו"ר אילן גילאון:

בבנק הדואר יש לכם תוכניות לפתוח מסעדות?

אילן שפירא:

יש בעיה סמנטית אחרת. ההגדרה של שירותי הסעדה מסתיימת במילה "לשירותי הסעדה". זאת אומרת, המילה מגדירה את עצמה וזה לא עובד בעברית.

צביה אדמון:

אני לא הוספתי את זה.

אילן שפירא:

כתוב. שירותי הסעדה הם מסעדה, בר ושירותי הסעדה.

אייל לב ארי:

קראתי את זה כשירות קייטרינג לא הסעדה. מחקתי את שירותי הסעדה. נשאר רק קייטרינג.

רונן ארדיטי:

יש לנו התייחסות אחת לנושא דלפקי השירות. יש את העניין של הברים. בברים, הבר עצמו הוא בר שהוא גבוה והגדרה של דלפק שירות היא מראש נמוכה יותר. בסוגיה הזאת דנו עם הנציבות ואני לא יודע איפה אנחנו מכניסים את זה כאן בהמשך, אבל אני רוצה להחריג את הברים מהנושא של דלפק שירות ובמידת הצורך לאפשר להם פינת ישיבה נגישה.

היו"ר אילן גילאון:

למה נדמה לי שדיברנו על זה בשבוע שעבר?

צביה אדמון:

לא. לעניין הברים, אנחנו מבינים את הבעייתיות של זה. אנחנו מוכנים לפטור ברים מהנמכת הדלפק כל עוד לבקשת אדם עם  מוגבלות יסופק לו שולחן נגיש או מושב נגיש לפי העניין.

שמואל חיימוביץ:

והוא יוכל לשבת עם חברים ולא לבד.

היו"ר אילן גילאון:

גם אני חושב שצריך לקבל את זה מהסיבה הפשוטה שאי אפשר להעיף את הבירה רחוק.

גבריאלה עילם:

אני רוצה לומר שראינו כמה ברים בחוץ לארץ, בארצות הברית, כאשר חלק מהדלפק הוא קצת הונמך. הוא לא הונמך לגובה ישיבה כזה אלא הונמך לגובה 90, גובה שבן אדם יכול להגיע עם היד כלפי מעלה. אגב, זה היה מעוצב מאוד יפה.

היו"ר אילן גילאון:

לא נהיה אמריקה. 


צביה, אני רוצה שתסבירי מהו השולחן העגול הזה כדי שיהיה ברור לכל אחד ואיך הוא יכול להגיע, כי זה שולחן אובלי והוא לא יכול להמשיך להיות שולחן עגול.

צביה אדמון:

האמת היא שגם השולחן בנציבות הוא לא עגול ממש אלא הוא מוארך ומלבני.


אנחנו לפני מספר חודשים הגענו למסקנה, בעקבות התייעצות עם הוועדה, שעל מנת לקדם את התקנות ואת התהליך של ההתקנה שלהן, ושלא ניתקע כאן בוויכוחים על כל סעיף, נקיים ישיבות מקדימות בנציבות, גם של נותני השירות וגם של מקבלי השירות, ארגוני הנכים, על מנת להגיע לנוסח מוסכם, כדי שנוכל להגיע לכאן כמו היום עם נוסח שכבר נדון ועובד, כאשר  כל המחלוקות והבעיות האפשריות כבר הועלו ולא נופתע כאשר אנחנו מגיעים לכאן.


זה התהליך שאנחנו מקיימים כעת לגבי כל הסעיפים הבאים שיידונו בהמשך.

שמואל חיימוביץ:

אני לא מבין את ההערה הזאת של אלה שטוענים שלא הוזמנו. אם זה למשל הדואר שהוא לא רלוונטי לעניין, עם כל הכבוד.

אילן שפירא:

לא הערתי.

שמואל חיימוביץ:

ואם זה שאול שמעיר הערות.

פנינה בן דוד:

שאול והמלונות.

שמואל חיימוביץ:

אני מבין שאנחנו לא יושבים באופן פרטני מול כל גורם וגורם. אנחנו מחפשים איזה גורם שמייצג תחום. ברגע שיש לנו גורם שמייצג מסעדות, גם הוא ייצג את המסעדות בבתי המלון. 

היו"ר אילן גילאון:

אני יוצא מנקודת הנחה שהנציבות היא הראשונה שמעונינת שבשולחן העגול הזה ישב כל מי שעשוי להתנגד. אני רוצה להמשיל את זה כאילו למה שקשה באימונים וקל בקרב או תזמורת שצריכה לעשות חזרה לקראת ההופעה. זה מה שצריך. אני יכול לחשוב שזה היה בתום לב אבל נא להקפיד שזה לא יקרה שוב. אני לא נכנס לזה. אני יוצא מהנחה שלכם יש עניין שכולם יהיה ליד השולחן שלכם.

צביה אדמון:

יש לנו דיון נניח על התאמות וערכאות שיפוטיות בבתי משפט. האם אני צריכה להזמין גם את בתי הקולנוע?

היו"ר אילן גילאון:

לא. 

צביה אדמון:

אני לא יכולה להזמין את כולם.

היו"ר אילן גילאון:

צריך להזמין את הגורמים הרלוונטיים. 

שאול שרצר:

אני מבין שאתה חושב שזה לא חל על מזנונים, אז תוציא אותם. אל תזמין אותי.

היו"ר אילן גילאון:

אני לא חושב שכאן מישהו מנסה לסבן מישהו. אנחנו כאן עושים איזושהי מלאכה שהיא חייבת להיות וין-וין בסוף. 

שאול שרצר:

עד היום גם אני חשבתי כך.

היו"ר אילן גילאון:

אנחנו גם צריכים לחוקק וגם לממש את החוקים שלנו. אני חוזר על זה כל ישיבה. אין שום סיבה לנו להפוך את הנושא של נגישות לאות מתה. אנחנו רוצים שהיא תצליח ולראיה הנושא של הדחייה בזמנים. אנחנו הולכים ומתאמצים ולו בלבד שנלך בראש הזה של הנגשה קדימה ואנחנו גם מקיימים כאן דיון שיכולנו לחסוך אותו נניח, ולמה אנחנו מקיימים את הדיון הזה? לפעמים נאמרים דברים שהם לא בדיוק מהות החוק אבל זה כדי שתהיה מקסימום הסכמה כי אני מבין שללא הסכמה רחבה, ללא קונצנזוס ענק בעניין הזה, הדבר הזה לא יתממש. לכן כאן כולם צריכים להיות פתוחים, גמישים ותומכים כדי שנתקדם כי אחרת נישאר כאן שבעים שנים.

פנינה בן דוד:

כדי לקרוא את הנושא ולהעיר הערות, אפילו אולי להגיע אתם לשולחן עגול, צריך לראות את החומר מראש. בניגוד למבנים שאנחנו מקבלים שבוע-עשרה ימים את החומר ישר מיהודה, ואנחנו רואים אותו, גם יש לנו זמן והוא אומר לנו עד מתי יש לנו זמן להעיר הערות.

היו"ר אילן גילאון:

יש סיבה שהחומר לא הגיע השבוע?

צביה אדמון:

החומר נשלח לכל אלה שהיו.

היו"ר אילן גילאון:

אני לא שואל מה קרה. אני מדבר על העתיד.

פנינה בן דוד:

גם צביה אומרת שהחומר נשלח לכל מי שהיה בשולחן העגול אבל אני לא הייתי בשולחן העגול.

היו"ר אילן גילאון:

אני לא חושב שמישהו שהוא לא רלוונטי לדיון, הוא בעצמו מעונין לבוא לדיון כי אין לו מה לעשות. אם היא דנה בנושא של בתי המשפט, לא נראה לי שהמלונות מתעניינים בדיון הזה. זה סביר מה שאני אומר כאן או לא? יש לנו הפסקה ואחרי כן אנחנו ממשיכים.

שאול שרצר:

רגע, אני רוצה לומר משפט אחד. אני חושב שעד היום היינו מאוד גמישים ובאמת התייצבנו וגם הוועדה הזאת הראתה גמישות. אני נגד זה שמישהו יאמר לא לפני שהוא חושב ולפני שהוא מסכים או לא מסכים, רק בגלל שהאות הזאת כתובה ובגלל שהתכנס שולחן עגול או לא שולחן עגול. אני לוקח את המקרה הספציפי הזה בתור דוגמה מכיוון שהוא חד משמעי. אם גם אני וגם הנציבות חושבים שהסעיף לא חל על מזנונים, אני מבקש להוציא את זה  כי גם אנחנו מתגמשים במקום שאפשר

שמואל חיימוביץ:

על איזה מזנונים אתה מדבר?

שאול שרצר:

על מזנונים בבתי קולנוע.

היו"ר אילן גילאון:

לא. הדיון כאן מתנהל די חופשי, אבל הזמן הוא משאב שאין לו תחליף. לדיבורים יש תחליף.

שאול שרצר:

גמישות זה עניין שעובד לשני הצדדים.

היו"ר אילן גילאון:

אני מבקש שתדונו ביניכם. בדיוק את הדיון הזה אני רוצה שתעשו בין משפטנים ולא תביאו אותי לשולחן הזה.

צביה אדמון:

לא. הסעיף הזה חל על מזנונים בבתי קולנוע, אבל מכיוון שאין להם את הדברים, זה לא חל.

היו"ר אילן גילאון:

אבל זה נשמע לא טוב, כי זה ישר מעורר מצב של אי אמון. עובדה, למה אני יודע שיש אי אמון? עובדה שיש על זה ויכוח. את אומרת שאין דבר כזה, כי אין שם לא תפריט, לא כיסא ולא כלום.

שמואל חיימוביץ:

אם אנחנו נאמר על בתי קולנוע משהו, יבוא מישהו ויאמר שיש לו מזנון בקניון וגם הוא רוצה את הפטור הזה.

היו"ר אילן גילאון:

אני מחפש הגדרה אוניברסלית לא של בית קולנוע אלא של האופי של המקום.

צביה אדמון:

זה ישנו.

היו"ר אילן גילאון:

זה צריך גם לספק אותך.

שאול שרצר:

למחוק את כל מקום אחר.  מסעדה, בית קפה, בר – זה מספיק. למה הוספתם כל מקום אחר?

צביה אדמון:

לא. כל מקום אחר שבו מוגש אוכל ולא משנה איך הוא קורא לעצמו. 

שאול שרצר:

שיבוא המקום ההוא שקורא לעצמו ויאמר שהוא לא מסעדה, לא קפה או בר.

שמואל חיימוביץ:

לא.

שאול שרצר:

זה ויכוח שאני יכול לעמוד בו.

היו"ר אילן גילאון:

תדונו בסעיף הזה ותגיעו לסיכום משפטי. אני לא יודע. אל תאמרו לי לא אלא תגיעו לסיכום. אני בטוח שתצליחו להגיע לפתרון. תודה.

צביה אדמון:

יש לזה פרשנות משפטית.

היו"ר אילן גילאון:

אני לא משפטן ואני לא מבין את הדקות הזאת, ואם אני לא מבין אותה, תאמינו לי שעוד כמה אנשים לא מבינים אותה.

שאול שרצר:

אם אתה תגיד שצריך לקיים דיון על זה, הוא יקיים דיון על זה.

היו"ר אילן גילאון:

אני לא רוצה לקיים דיון על זה אלא אני רוצה שתגיעו להסכמה איך אתם מגדירים את זה משפטית.

שאול שרצר:

בסדר.

היו"ר אילן גילאון:

לא דיון. תחסכו לי את הדברים האלה. תודה רבה .

